**Bratislava ako mesto inovácii a veľkých myšlienok zaujala nadnárodné firmy**

1.12.2016 Barcelona/Bratislava – **Vyspelé technológie, unikátne startupy či pokrokové postupy v medicíne sú to, čo vystihuje hlavné mesto Slovenska. Bratislava sa tieto dni prezentuje na medzinárodnom veľtrhu IBTM world v Barcelone po prvýkrát s novou komunikačnou stratégiou ako inovatívna smart destinácia.**

„*Dnes vidíme, že sme sa s myšlienkou, ktorá definuje Bratislavu ako moderné inovatívne mesto, vybrali správnym smerom. Máme čo ponúknuť partnerom. Systém troch ťažiskových pilierov, ktoré sú odvodené od know-how a kompetencií mesta, vytvárajú z Bratislavy konkurencieschopnú destináciu. Sme presvedčení, že hostia prejdú aj pol sveta za kvalitným a zaujímavým obsahom. Svoju ambíciu priťahovať celosvetové stretnutia znásobuje Bratislava dobrou dostupnosťou a kvalitnými službami*,“ približuje predsedníčka Bratislava Tourist Board (BTB) A. Melicharová.

„*V uplynulom období sme hľadali ten správny jazyk, ktorému by rozumeli obchodní partneri. Vďaka spolupráci s renomovanými konzultantmi zo zahraničia sme ho nielen našli, ale naučili sa ho aj aktívne používať. Partneri reagujú veľmi dobre a zaujímajú sa o našu destináciu. Veríme, že dlhodobá a konzistentná komunikácia týmto smerom povedie k priamemu biznisu pre Bratislavu*,“ dodáva Nina Erneker, Head of Bratislava Convention Bureau, oddelenia BTB.

IBTM World je popredným svetovým podujatím pre MICE segment (meetings, incentives, conferences, events), ktorý sa pravidelne koná v Barcelone. Toto 3-dňové podujatie zhromažďuje profesionálov z celého sveta “meetings industry” na jednom mieste. V rámci vopred dohodnutých stretnutí prebieha nielen oboznamovanie sa s možnosťami v destinácii, ale často prichádza aj k priamemu predaju služieb. IBTM World zároveň ponúka veľmi atraktívne možnosti vzdelávania a networkingu. Bratislava sa tohto podujatia zúčastňuje pravidelne ako jeden zo spoluvystavovateľov na stánku Slovenskej agentúry pre cestovný ruch.